ཏང་གི་སྐབས་བཅུ་གཅིག་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་གསུམ་པའི་རྗེས་སུ་བོད་ཀྱི་དེང་རབས་རྩོམ་རིག་ལ་སླར་ཡང་སྐྱེ་སྟོབས་ཀྱི་དཔལ་འབར་ཞིང་དེ་སྔ་སྙན་གྲགས་མེད་པའི་རང་རིགས་ན་གཞོན་རྩོམ་པ་པོ་མང་པོ་ཞིག་ཆར་རྗེས་ཀྱི་མྱུ་གུ་བཞིན་འཚར་ལོངས་བྱུང་བ་དང་དེ་དག་གིས་རང་གི་སྐད་དང་ཡི་གེ་ལ་བརྟེན་ནས་དངོས་ཡོད་འཚོ་བ་མཚོན་པའི་གསར་རྩོམ་གྱི་ལས་ཞིག་བཏོད་པ་དཔེར་ན་སྙན་གྲགས་ཆེ་བའི་རྩོམ་པ་པོ་དཔལ་དོན་གྲུབ་རྒྱལ་དང་ཨ་སྨྱོན་བཀྲ་ཤིས་དོན་གྲུབ།གླང་མདུན་དཔལ་འབྱོར།སྟག་འབུམ་རྒྱལ།རེབ་གོང་རྡོ་རྗེ་མཁར་སོགས་ཀྱི་བརྗོད་བྱ་ལ་མི་ཆོས་ཀུན་སྤྱོད་ཀྱིས་སྤྱི་ཚོགས་ཁོར་ཡུག་ལེགས་པར་བསྒྱུར་བ་དང་ཆོས་ལུགས་རྫུན་མའི་གདོང་འབག་བཤུས་ཏེ་རྨོངས་དད་ལ་མཚང་འབྱིན་བྱེད་པ།སྲོལ་རྒྱུན་གྱི་འདུ་ཤེས་དང་བསམ་བློ་གསར་པ་བར་གྱི་འགལ་བ་སོགས་བྱས་པའི་སྒྲུང་གཏམ་རིང་འབྲིང་ཐུང་གསུམ་དང་ཡིག་རྒྱ་མ་སོགས་མང་དུ་བྱུང་བ་རེད།དེ་བཞིན་དུ་སྔོན་གྱི་ཕུལ་བྱུང་རྩོམ་པ་པོ་དག་གི་རྨང་གཞིའི་འོག་སྒྲུང་གཏམ་གསར་པ་འབྲི་མཁན་ཡང་རིམ་གྱིས་ཇེ་མང་དུ་འགྲོ་བཞིན་ཡོད་པར་མ་ཟད་རྩོམ་རིག་ནི་དུས་རབས་ངེས་ཅན་ཞིག་ལས་བྱུང་བའི་དུས་རབས་ཀྱི་མེ་ལོང་ལྟ་བུ་ཡིན་པས་སྤྱི་ཚོགས་ལ་འགྱུར་ལྡོག་བྱུང་བ་དང་བསྟུན་ནས་རྩོམ་རིག་བརྩམས་ཆོས་ཀྱི་བརྗོད་བྱ་ལའང་འགྱུར་ལྡོག་འབྱུང་སྲིད།དེ་བས་དེང་རབས་རྩོམ་པ་པོ་ཁྲི་སེམས་དཔའ་ལགས་ཀྱི་སྒྲུང་རིངམར་ངོའི་ཟླ་བལྟ་བུར་མཚོན་ན་བརྗོད་བྱའི་ཐད་གོང་གི་བརྩམས་ཆོས་དག་དང་བསྡུར་ན་ཐོལ་བརྒལ་གྱི་ཆ་འདུག་པས་འདི་ལ་དཔྱད་བརྗོད་ཀྱི་རིན་ཐང་ངེས་ཅན་ཞིག་འདུག་སྙམ་ནས་འདིར་རིམ་པ་གསུམ་གྱི་སྒོ་ནས་ཅུང་ཙམ་དཔྱད་རྒྱུ་ཡིན་ལ།དང་པོ་སྒྲུང་གཏམ་གྱི་སྤྱི་ཚོགས་རྒྱབ་ལྗོངས་གླེང་བ།གཉིས་པ་སྤྱིའི་ཆ་ནས་བརྩམས་ཆོས་ཀྱི་སྐྱོན་ཡོན་བརྗོད་པ།གསུམ་པ་སྒྲུང་གཏམ་ཁྲོད་ཀྱི་མི་སྣའི་འགལ་བ་ལས་སྐབས་དེའི་བོད་མིའི་སྤྱི་ཚོགས་སྣང་ཚུལ་ཞིག་ལ་བལྟ་བ་བཅས་སོ།།